
Til Henning


”Det er etter regn at fuglene synger.”

Bjørnstjerne Bjørnson


1 På flyet fra San Juan til Santiago, lørdag 19. juli 2008

Den rustne stemmen til etterforsker Lorenzo hadde fått kroppen hennes til å trekke seg sammen som etter et knallhardt slag midt i solar plexus.

– Kom deg til helvete av skipet! sa han med en knurrende undertone på telefonen.

Det hadde vært vanskelig å tenke klart da han snakket. Ubesvarte spørsmål hadde spunnet rundt i hodet hennes som en karusell, og hun hadde klamret seg fast til ett av dem.

– Hvorfor?

Hun hadde ikke vært klar over hvor høyt hun snakket. Da hadde Lorenzo kontant avbrutt henne, samtidig som hun så for seg de olme blikkene til kaptein John Page og styreleder Johannes Lehmann. I sted hadde de to stått på promenadedekket og pratet om brevet fra faren. Hun visste ikke alt, kunne ikke forklare alt ennå. Det var mye hun ikke forstod, men hun visste hva hun hadde hørt.

– Hør for pokker hva jeg sier, frøken Rodriguez! Du er i ekstrem fare! Nå gjelder det å komme seg vekk fra skipet og ombord på flyet. Det er det som teller. Jeg har ikke tid til å forklare på telefonen. Så fort du er fremme i Santiago, skal du få vite alt. Du har mitt ord. Falado!

Etter det hadde hun halset gjennom cruiseskipet Ruler of Waves og kommet seg over landgangen på rekordtid. To yngre, kortklipte menn iført dress, og åpenbart veltrente,hadde stått rett ved landgangen på kaien.

– Er det kanskje deg vi venter på? spurte den ene og hadde holdt opp noe som Mira oppfattet som et politiskilt.

Hun hadde nikket til svar. En av cruiseskipets sikkerhetsfolk hadde kommet strenende etter, men han reagerte altfor sent.

– Venga (kom)!

Hun hadde blitt ført bort til en sivil politibil, en sort Suburban, og ikke mange sekundene etter hadde de blitt slukt av trafikken i San Juan. De hadde sikksakket seg gjennom trafikken med fulle sirener, rett ut til Aeropuerto Internacional Luis Muñoz Marin. Hun hadde blitt fulgt helt frem til utgangen, hvor flyet mest sannsynlig hadde blitt holdt igjen etter ordre fra politiet i Puerto Rico, i samarbeid med etterforsker Lorenzo. Hun hadde løpt opp flytrappene og kommet seg inn i flyet. Passasjerene hadde mumlet i misnøye, da hun kom inn i kabinen som sistemann og peste som en travhest etter et hesteløp. Rad fire, vindusplass. Hun hadde sunket ned i flysetet, innerst ved flyvinduet, våt som en klut.

Endelig. Hun spente seg fast. Noe gikk i alle fall hennes vei. Hun fikk sitte alene. Hun frigjorde noen våte hårfjoner som satt klistret fast til pannen og lot pulsen senke seg. Omsider følte hun noe som kunne ligne ro. Ikke mentalt, men fysisk. Hun fikk i det minste summet seg.


2 Johannes Lehmann og kapteinen, lørdag 19. juli 2008

Lehmann hadde lagt merke til holdningen til frøken Rodriguez før hun satte seg inn i den mørke Suburbanen. Han likte den ikke. Den samme fremtoningen hadde hun hatt tidligere på morgenen, da hun bøyde seg over rekkverket på balkongen, og de fikk øye på henne fra promenadedekket. Eller var det motsatt? Men hvem hentet folk med bil i et fremmed land før trossene knapt var festet til pullerne? Det hele virket, om ikke panisk, så oppsiktsvekkende. Dessuten var ikke dette den samme kvinnen som hadde besøkt ham på kontoret i februar i forbindelse med Moses Watermans dødsfall. Men den gangen hadde hun ikke vært en av hovedaksjonærene i rederiet Atlantis Cruiselines. Arven hadde ikke vært offentlig kjent på det tidspunktet. Døtrene til Rodriguez Rodriguez hadde ikke en gang kjent til hverandre, men det hadde heller ingen andre gjort. Ingen som han kjente, visste at gamle Rodriguez hadde barn. Det hadde vært en åpenbar svikt i internkontrollsystemene deres. De hadde kvalitetssikret systemene sine i ettertid, så det ikke skulle skje igjen. Men faktum var at Rodriguez var en klamp om foten, selv 21 år etter sin død. Faens seige skinn!

Lehmann gikk akterover på promenadedekket. Kapteinen stod i den store portåpningen ved landgangen. Han likte ikke å bli forstyrret når han takket passasjerene for følget på seilasen og ønsket dem velkommen tilbake, men det fikk stå til, for dette var viktigere. Kapteinen hilste stramt til kapteinsluen før passasjerene gikk i land.

Hundrevis av mennesker samlet seg i havneområdet, og rekker av passasjerer gikk over landgangen med pikpakket sitt. Andre stod i portåpningen og ventet på tur. En maurtue på vandring. Han fikk prøve å få kontakt med kapteinen.

– John?

Kapteinen hjalp en eldre kvinne inn på landgangen. Hun så forvirret ut i folkehavet, men like etter dukket familien hennes mannsterke opp. De takket kapteinen, gikk ut på landgangen og forsvant i folkehavet på havnen.

– John?Han prikket kapteinen hardt på skulderen.

Kapteinen snudde seg med et høflig smil om munnen.

– Ja, Lehmann? Kan jeg stå til tjeneste?

Lehmann viftet diskret med tommelen, i retning forut.

– Må snakke med deg, sa han stivt.

Kapteinen beholdt den høflige minen, men mer anstrengt nå. Så vinket han på en av de andre offiserene, som straks overtok plassen ved landgangen.

Lehmann forflyttet seg forut mens han ventet. Like etter stod kapteinen sammen med ham på promenadedekket, men med et mindre fornøyd uttrykk i ansiktet.

– Selv om du er styreleder i rederiet, så er jeg kapteinen om bord! Det får være grenser!

Det var da svært så kapteinen yppet seg.

– Rolig nå, sa Lehmann tørt.

Kapteinen ga seg ikke og fortsatte å snakke med en autoritet som hadde vært utslagsgivende for at han hadde fått jobben ombord på Ruler of Waves i utgangspunktet.

– Lehmann! Jeg står alltid på plass når passasjerene forlater skipet vårt etter endt seilas. Det er kutyme, og passasjerene setter pris på det. Hva er det som haster sånn? spurte han og la til med et oppgitt stønn: – Hvis det er frøken Rodriguez du vil prate om en gang til…

Lehmann bannet høyt over den nedlatende tonen kapteinen tillot seg å bruke til en styreleder i et av verdens største rederier.

– Ro deg ned, John! Jeg har ikke tid til svada!

Han poengterte det ved å slå en knyttet neve i skroget bak seg da kapteinen ikke ga seg med jabbingen. Han hadde nok problemer som styreleder, og hadde mislykkes med sine planer om å endre maktbalansen i rederiet. Rodriguez og dos Santos var hovedaksjonærer, så de var i bunn og grunn sjefene hans. Han hadde ikke maktet å stoppe det, selv om han hadde betalt amatører store summer for å utføre et og annet oppdrag i den forbindelse. Nå hadde frøken Rodriguez glippet ut av hendene hans igjen. Det var ikke nødvendig å lure på om noe hang i en tynn tråd, det var en faktum. Det eneste Erobar krevde, var at han oppfylte avtalen de hadde, uten å lage støy som kunne føre til uønsket oppmerksomhet. Slik hadde det vært i flere tiår, og det hadde gått knirkefritt. Men noe var på gang. Noe kunne han tenke seg til, men det var et tankesprang. Tankene hans var en motor uten bremser for tiden. Han skar en grimase.

Kapteinen speidet rundt seg for å se om de ble observert, og han dro i bremmen på kapteinsluen flere ganger, nikket galant til noen fra avstand. Kapteinen var ikke noen dilletant ombord, men når det kom til de store sakene, og de virkelig store pengene, var han en mygg.

Kapteinen endret tonefall.

– Etter at passasjerene har gått i land, har jeg fri et par timer, men først må jeg opp og avslutte loggen. Samt sjekke vaktlisten. Kan dette vente?

Blikket til kapteinen virket søkende, før han fortsatte rolig:

– Hva er det med deg, Lehmann? En sånn reaksjon er ikke likt deg?

Lehmann gadd ikke svare. Kapteinen visste lite om hvem som pustet ham i nakken, og sånn skulle det være, men han måtte spørre en gang til.

– Hvem tror du hentet frøkenen? spurte han og lot hånden gli over det grå håret håret, mens han studerte rekkene av mennesker som gikk i land, – du fikk det jo med deg i sted.

– Vi snakket jo nettopp om det. Jeg svarte deg også, sa kapteinen og løftet på skuldrene som svar. – Skal jeg gjenta det?

Lehmann overhørte undertonen til kapteinen og fortsatte å reflektere for å se om han fikk inn noen idéer.

– Nesten før trossene var festet i pullerne, var hun i land med brevet fra faren. Det er brevet jeg er mest forbannet på, John! Men det er ikke det eneste.

Kapteinen rynket øyebrynene under bremmen, mens han svarte.

– Jeg vet ikke hva du har i tankene, men brevet var hennes, Lehmann. Jeg skulle levert det tilbake før, men glemte det. Det var mitt ansvar. Ikke rart at hun tok det da det lå på frokostbordet som alle hadde forlatt.

Lehmann lot en hånd gli over den korte sveisen sin igjen og myste mot kapteinen.

– Du følte at Rodriguez fremdeles levde mens du leste brevet? Var det ikke det du sa? Noe du fanget opp i brevet kanskje?

– Ikke levde på den måten, mer en snakkemåte, Lehmann. Du kjenner meg. Jeg trodde du skjønte det?

Lehmann satte et stivt blikk i kapteinen. Jo, han kjente ham, nettopp derfor spurte han.

Kapteinen vinket ham videre med seg innover dekket for å unngå den verste støyen. Det gikk ennå rekker av passasjerer over landgangen med trillekofferter og annet dilldall over skulderen.

– Kanskje hun kjenner noen i San Juan, sa kapteinen rolig mens de spaserte innover på det nesten folketomme dekket, – hun jobber jo internasjonalt. Firmaet hennes har kontakter, mener jeg, men jeg har ikke noen flere tanker utover det.

De stoppet, snudde seg mot landgangen og ble stående og se i samme retning. Passasjerene klumpet seg i portåpningen for å komme i land. Lehmann himlet med øynene av det han ikke kunne fortelle kapteinen.

– Tja, hun kan kjenne noen, sa han, og anstrengte seg for ikke å virke for skeptisk, – det er faktisk mye mulig.

Kapteinen vippet på kapteinsluen som om det ikke var noe å dvele ved lenger.

– For min del er brevet på rett plass. Det var et stygt forlis, og faren hennes omkom like etter at han hadde skrevet det, sa kapteinen ettertenksomt. – Jeg vet at hun var nært knyttet til sin far. Vi snakket om det under captain’s dinner, da jeg var kaptein på Overseas Traveller i fjor.

Lehmann kjente på innerlommen etter en lite plastpose. Den lå på plass. Han hadde mistet én pose under middagen om bord på denne seilasen, men det skulle ikke skje igjen.

– Vel, jeg husker ikke alt som stod i brevet. Det er det som irriterer meg. Jeg husker svært godt ansikter, med det er det. Hva har man ansatte for? spurte Lehmann lett ironisk.

Lehmann tenkte tilbake på seilasen med Overseas Traveller, for han hadde ikke sett ansiktet til Mira Rodriguez. Han fikk normalt med seg alle ansikter, og den vakre kvinnen ville ikke unngått hans haukeblikk. Det var som om hun hadde unngått ham med overlegg, men de kjente ikke hverandre den gangen, så hvorfor skulle hun det?

Kapteinen slapp en tørr latter, mens han på nytt vippet med kapteinsluen.

– Hør her, Lehmann, da kan jeg fortelle deg det; jeg har generelt klisterhjerne, og den egenskapen bør en brukendes kaptein ha.

Kapteinen fortalte, nærmest ord for ord, hva som stod i brevet. Lehmann virket lettet etter gjennomgangen hans. Etter at arvingene hadde overtatt aksjemajoriteten i rederiet, hadde styrelederen gradvis endret seg. Det gikk rykter i miljøet. Lehmann kunne ikke lenger styre rederiet som han ville, eller han kunne det – inntil generalforsamlingen i slutten av oktober. Stakkars arvinger. Avisskriveriene sa sitt, men det var vel bare toppen av isfjellet. Men nå hadde Mira endelig fått brevet som faren hadde sendt henne. Rodriguez hadde gjort ham en tjeneste for lenge siden. Han skaffet ham jobb i rederiet, og han hadde alltid likt den gamle styrelederen. Det var trist og en skam at forliset i 1987 ikke var håndtert optimalt fra rederiets side. Det hadde vært mye oppstyr og oppmerksomhet rundt tragedien med mange involverte, men til slutt hadde saken blitt henlagt som en ulykke. Han hadde imidlertid hørt rykter om at eksplosjonen var utført med hensikt.

Lehmann stirret på ham med forurettet blikk, før han dro opp mobilen fra innerlommen på den eksklusive dressjakken.

– Brevet er borte, oppsummerte kapteinen, – men nå vet du hva som stod der, i detalj, og det er ikke noe som angår oss. Frøken Rodriguez er reist fra havneområdet. Vi vet ikke hvor, men hun dukker nok opp igjen.

Lehmann sendte ham et av de velkjente stålblikkene igjen, og som ingen likte å få rettet mot seg.

– Er bare på vakt, sa Lehmann skarpt.

Det er vi begge, sa kapteinen ærlig, – det er vi begge to.

Deretter snakket de litt om lossingen av godset og om den vellykkede operasjonen. De snakket i korte setninger og brukte kodeord.

– Ellers alt greit?avsluttet Lehmann.

– Ja, men nå må jeg på broen. Loggen må signeres, og vaktskiftet under landligge må gjennomgås. Vi snakkes etterpå?

Lehmann var under press fra noen. Det var ikke noe kapteinen innbilte seg. Uansett likte han ikke å være en del av ’nettverket’ til styrelederen, men han visste ikke hvordan han skulle komme seg ut av det. Kapteinen forbannet sin egen tåpelighet over at han hadde latt seg forlede og friste, men nå måtte han gjøre det beste ut av det. Han ble stående og vente til Lehmann hadde svart på det siste spørsmålet, som lå og vibrerte i luften mellom dem. Lehmann nikket kort som svar og begynte å slå et nummer på mobilen. Kapteinen snudde på hælen, gikk inn i skipet via døren bak dem og fortsatte videre opp mot broen.

Lehmann ble stående og tenke over innholdet i brevet fra Rodriguez. Han kjente til gamle Rodriguez’ medlemsskap i ordenen. Han hadde selv forsøkt å bli medlem hvert år etter at Rodriguez døde, men uten å lykkes før i år. Prøvemedlemskap. Men hvilke evner hadde datteren? Jo, hun var ekstremt språkkyndig. Det hadde sogar stått i Santiago Verdade etter bidraget hennes i forbindelse med redningsaksjonen av Anker Lopez. Han ristet tankene av seg og slo inn et nummer på mobilen mens han spaserte videre på promenadedekket. Han hadde et knippe av politifolkene i Santiago på ”lønningslisten” sin, og nå måtte de gjøre seg fortjent til pengene. Det ringte i andre enden.

Han speidet utover havneområdet mens han ventet på respons. Han sjekket armbåndsuret. Det var ikke lenge før han skulle reise en tur inn i dandyen James Bakers coctailrike. To fra ledelsen i rederiet skulle hente ham på kaien. Fremdeles ikke svar.

– Faen, så trege de er, sa han til seg selv og prøvde et annet nummer.

Da endelig en av kontaktene hans svarte, og etter at han hadde stilt mannen en del kurante spørsmål og gitt ham noen oppgaver, fikk han en uventet og svært ubehagelig melding.

– Det er omorganisering og masseopprydning på politistasjonen for tiden. Derfor får jeg ikke sjekket opp i alt, Lehmann.

– Det har ikke jeg hørt noe om. Når skjedde det?

– Det startet for en tid tilbake. I det stille har skjønt, men jeg fikk først vite om dette i dag.

– Faen i helvete!

– Sier jeg også, men jeg vet ikke hvem eller hvordan ’landet’ blir seende ut etter dette. Tre politimenn ble sagt opp, måtte gå fra stillingene sine umiddelbart. Jeg har min oppfatning om hvorfor. Min egen stillling vet jeg ingenting om ennå. Han tok en liten pause. Trenger vel ikke si noe mer om det, Lehmann?

– Negativt!

Lehmann tenkte på den eneste mannen som fikk ham på tuppa, og som han hadde en udiskutabel rapporteringsplikt overfor. Det var ikke den mektige ubestikkelige politisjefen, Gabriel Nunes, men Eric Erobar i Platinum. Han og hans nådeløse kumpaner.

